Matovič, Igor, podpredseda vlády a minister financií SR (2022-03-30):
To povedal ten vagabund, čo celé Slovensko oklamal s tým, že teraz nebojte sa, mýtny tender za 700 mil. eur, to my si posplácame a potom to bude za euro naše. Tento vagabund! A potajomky potom podpísal zmluvu, že to euro je 500 mil. (Reakcia z pléna.) A teraz ten SkyToll, musíme si kupovať znova a znova mýtny tender. Tento, ktorému pusipajtáša a asistenta robil kto iný ako Peter Pellegrini? A robil špinavú prácu. A predkladal tu pozmeňováčiky pre oligarchov. Tento človek, ktorý tuneloval výstavbu diaľnic. On tu má Boha pri sebe ešte hovoriť a meditovať. Choď si tam vypiť radšej do bufetu dozadu, dobre? Tam ti bude lepšie! Čiže to, čo sa tu deje a to, čo sa na hraniciach dialo, je len a len dôsledok nenažranosti týchto ľudí, ktorí miesto toho, aby do štátnych hmotných rezerv kúpili stany, si napakovali zlaté tehly zo svojich trezorov. A potom, keď ten vagabund Kičura je v base, tak Fico, čo je stranícky šéf napríklad Vážneho, tak potom ide na tlačovku a na každej druhej sa zavzdušňuje, že ten čestný človek Kajetán Kičura, nevinný to človek, je v tej väzbe, dokedy tam bude? Ja pevne verím, aj keď tam medzičasom nie je, že nakoniec spravodlivý rozsudok ho pos... dočká a v tej base si to užije. Tie zlodejiny, ktoré tu páchal, miesto toho, aby chránil verejný záujem a chystal nás na krízu, ste si pakovali súkromné účty. Že vám nie je hanba! A že vám nie je hanba potom moralizovať až človeka, ktorý tam od prvého dňa robil dobrovoľníka, hovorím o tom Júliusovi Slovákovi, o mene, ktoré predtým Slovensko nepoznalo a s ktorým ja osobne som sa stretol tak pol roka pred voľbami naposledy, tak potom z neho robíte nejakého strojcu podvodu, korupčníka, lebo, jéj, 2 000 eur si vyúčtoval, za ktorých vyplatil päť dobrovoľníkov. Jéj, to je strašná to korupcia! Nie tie zlaté tehly vo vašich trezoroch, nie tie rozkradnuté štátne hmotné rezervy, nie tie chýbajúce stany, ktoré potom si štát musí v takejto kritickej situácii prenajímať od súkromnej firmy. Jasné, že aj mňa to mrzí, že to nerobí štát. Jasné, že ma to mrzí, že tie stany si nemôžme takto zobrať z tých Štátnych hmotných rezerv, ale tam sa pozerajte do vlastného zrkadla, páni a dámy. Saková. Videl som, že je tam prihlásená do rozpravy. Ja tu už potom nebudem, ale aby som vám teda povedal o nej, že čo táto žena bola schopná robiť, ako je to maličkosť relatívna pri tých zlodejinách za stovky miliónov, čo robili, ale si predstavte, že čo táto ženská bola schopná spraviť. Povedala si, že však teda do riti, na čom by sme ukradli niečo? No na opaskoch a na rukaviciach pre policajtov. Vyhlásila verejné obstarávanie, že rukavice, opasky, jasné, že tak parametre, aby teda správna firma REMPO, vopred vybraná, vyhrala. To je tá firma, čo potom s jej spoločníkom Drucker si záhadne kupoval pozemky a lukratívne pozemky v Bratislave a pri Špačinciach, čo nevedel vysvetliť a písal to na svoju manželku, tak Saková si spraví tender na opasky, rukavice pre policajtov, jasné, však bohumilá vec, nech je policajtom teplo v rukavičkách, nech im gate nepadajú, a jako spraviť, aby teda vyhrala tá vopred vybraná firma. V tom čase sa už o firme REMPO hovorilo, že to je taká Druckerova, Kaliňákova firmička, na ktorú jednoducho tie biznisy robia. Tak radila sa, radila sa sama so sebou, zrejme aj s Kaliňákom, že jak to spraviť, aby to vyhralo REMPO, ale oficiálne, aby to nevyhralo REMPO. Tak zrazu, keďže boli na mieru našité podmienky, prihlásili sa dve firmy do tej, do tej súťaže, jedna REMPO a druhá firma, že Port 7 sa to volá alebo 7 Port, jedno alebo druhé. A tak bežnému človeku sa javí, však dve firmy súťažia, prebehla elektronická aukcia a nevyhralo to REMPO, čudujte sa, čuduj sa svete. A vyhrala to firma Port 7. A potom, keď sa pozriete, že kto je konateľom firmy Port 7, tak zistíte, že to je obchodná riaditeľka vo firme REMPO a že spoločníkom firmy Port 7 je Klára Dvorecká, ktorá je konateľkou vo firme REMPO. Inak povedané, dve firmy, ktoré patria de facto tej istej žene, len teda aby sa to javilo, že to nevyhrala REMPO, tak súťažili akože dve firmy. Čiže si to predstavte, ešte aj elektronická aukcia prebiehala, že v jednej kancelárii pani generálnej riaditeľky pani Kláry Dvoreckej súťažilo sa za REMPO a vo vedľajšej kancelárii, v kancelárii vedúcej obchodného úseku, pani, teraz som zabudol to meno, pozrite si to, v pohode, ktorá figurovala vo firme Port 7, sa súťažilo za firmu Port 7. Oni, božechráň, oni tam mali aj stráž medzi tými dvomi miestnosťami na chodbe, aby sa náhodou nedozvedeli, akú ponuku si navzájom tam dávajú, a teda v tejto čestnej to elektronickej aukcii a verejnom obstarávaní vyhrala, no, jednoducho vedúca obchodného úseku vo firme pani Dvoreckej, ktorá teda zastupovala tú druhú firmu. Zákazka za viac ako milión eur, hovorím, hovorím to iba ako takú maličkosť, ale aby sme vedeli, akým hulvátskym spôsobom títo ľudia si mysleli, že naozaj sú bohovia na zemi, Slovensko im patrí, Slovensko sú oni a verejné statky a verejný majetok, to je ich majetok. My sme tí, či poslanci, alebo členovia tejto vládnej koalície, ktorí verejný majetok strážime. V skutočnosti som hrdý na to, že za dva roky neexistuje žiadna reálna korupčná kauza tejto vlády. Žiadna reálna korupčná kauza. A to, že tu jak úchyláci každý mesiac odvolávajú Romana Mikulca, je pochopiteľné z ich strany. Potrebujú spochybniť človeka, ktorý je pre nich stelesnením zla, lebo im siahol na ich životné istoty. Siahol tým, že rozviazal ruky policajtom a každý čestný vyšetrovateľ dnes vie, že môže ísť po zločine a neexistuje politika našich ľudí. Či kriminálny skutok spáchal člen OĽANO alebo ktorejkoľvek koaličnej strany, alebo člen nejakej opozičnej strany, alebo člen žiadnej strany, je to úplne jedno. Dnes na polícii neexistujú zoznamy ľudí, na ktorých sa nemôže siahnuť a každý vyšetrovateľ, ak chce, môže ísť po zločine ako po údenom. To sme ľuďom pred voľbami sľúbili, to sme do bodky splnili a vykonávateľom, strážcom tohto pravidla a garantom tohto pravidla je práve Roman Mikulec, a preto skorumpovaným vagabundom ako Peter Pellegrini alebo Robert Fico presne leží v žalúdku. Že by mohol robiť niektoré veci inak? Každý z nás by mohol robiť niektoré veci inak, dupľom v takýchto kritických situáciách, kedy je doba vypätá, sa chyby podaria. Ja osobne, čo by som Romanovi vyčítal (povedané so smiechom), tak vyčítal by som mu presne to, v čom ja mám problém. Ja som za pätnásť rokov vo firme nevyhodil žiadneho človeka, lebo som, mi bolo tých ľudí ľúto. A Roman ich mal vykydať lopatou, tých Kaliňákových poskokov, ktorí tam sú pozašívaní ešte na ministerstve vnútra mnohí a áno, aj na sekcii krízového riadenia, ktorá by túto krízu mala viesť. Dávno ich mal odtiaľ vykydať lopatou. Neurobil to, možno teda si myslel, že sa preonačia a zrazu sa v nich objaví nejaký talent manažovať krízu, to je chyba, ktorú Romanovi Mikulcovi ako ministrovi vnútra vyčítam, že mal sa vysporiadať s týmito ľuďmi, ktorí tam veľakrát boli dosadení len za zásluhy a iba tak ako odložení, jak do nejakého múzea, takže sa s týmito ľuďmi nevysporiadal a mal s nimi nejakú takú božskú trpezlivosť, ale ktorá svojím spôsobom potom v takýchto kritických situáciách sa prejaví, že nám tí ľudia chýbajú pri reálnom manažovaní tej krízy. Ale ešte raz, pre ľudí, ktorí s týmto návrhom prichádzajú, je Roman Mikulec tým človekom, ktorým najviac leží v žalúdku preto, lebo ohrozuje ich pobyt na slobode. Ohrozuje ich systém našich ľudí, že nebolo dovolené ísť po zločinoch našich ľudí, ale bolo dovolené šikanovať, terorizovať opozičných poslancov, bolo dovolené sledovať novinárov, bolo dovolené zabíjať novinárov a ich snúbenice. Svet, ktorý si títo ľudia vybudovali, a svet, ktorý kartu po kartičke z toho domčeka z karát, ktorý si tu stvorili, Roman Mikulec ako minister vnútra postupne rozoberá aj s tými čestnými vyšetrovateľmi a čestnými prokurátormi, ktorí zločinu po krku postupne idú. Čiže je to síce pre nich ľúbivé, populistické a populárne rozprávať tu o zlodejinách tejto vlády. V skutočnosti žiadna zlodejina v tomto prípade spáchaná nebola, lebo sa nakupovali alebo objednávali stany, ktoré istý Kajetán Kičura mal mať na sklade v štátnych hmotných rezervách, kde mu tento poskok Šutaj Eštok robil asistenta a miesto toho, aby boli stany, si futrovali trezory so zlatými tehličkami. O tomto je v skutočnosti toto ich zavzdušňovanie, toto odvolávanie a možno bude aj budúci týždeň a potom znova a potom znova, ale verte, my sa nepoddáme. Bude to ťažké, ťažká doba nás čaká, za dva roky sme vyfasovali šesť kríz v rade, ale pevne verím, že to zvládneme. Verím, že Ukrajina každému z nás skalibrovala rebríček hodnôt a o to viac si uvedomujeme, že musíme držať spolu práve preto, lebo tá najväčšia katastrofa, ktorá by sa Slovensku mohla stať v rade tých šiestich, by bola tá siedma, ak by ste sa vy vrátili k moci. Osobne sa nazdávam, že ak takú chybu urobíme, tak na Slovensku normálnemu človeku sa nebude dať žiť. Bude to horší režim ako Putinov režim. Bude to horší režim ako akéhokoľvek diktátora, ktorého poznáme, lebo tí ľudia už nebudú chcieť urobiť tú chybu, že budú riskovať svoj pobyt na slobode. Preto tu stojím, aj keď to možno nie je populárne, a hovorím, že Roman Mikulec je správny človek na správnom mieste, možno veľakrát zbytočný dobrák a zbytočný dobrák na ľudí, ktorých dávno mal vyraziť z ministerstva vnútra, ktorých si tam dlhé roky dosadzoval Kaliňák so Sakovou a spol. Preto Romana Mikulca podporujem a budem rád, ak ho podporia aj ostatní poslanci v koalícii. (Potlesk.)